Napise tjednika Nacional da krakovi afere SMS vode i na Pantovčak komentirala je predsjednica Kolinda Grabar Kitarović

Upitana o kakvim se kontaktima Varge i Galića radi, dodala je: 'Mislim da su se dva puta vidjeli osobno i da je bilo još nekih kontakata, ali nezgodno mi je govoriti u ime gospodina Galića. Ako nadležne službe drže da to treba, neka da iskaz. Mislim da bi bilo dobro da sam istupi u medijima i objasni to.'

O tim tvrdnjama danas se oglasila i predsjednica Kolinda Grabar Kitarović . 'Razgovarala sam s gospodinom Galićem. Ovo što zasad imamo su insinuacije. Galić je spreman dati iskaz nadležnim institucijama i na tome bih ostala za sada. Neka institucije odrade svoj posao. On jest spomenuo da je nekoliko puta bio u kontaktu s Vargom, ali ne u omjeru koji se insinuira u medijima. Poštujem trodiobu vlasti i neću se petljati u posao policije i DORH-a', kazala je Grabar Kitarović.

Na pitanje novinara osvrnula se i na tekst u Nacionalu, prema kojem su kod Varge pronađeni falsificirani dokumenti kojima se navodno trebalo rušiti i samog premijera Andreja Plenkovića. 'To sam prvi put pročitala u medijima. Jučer sam razgovarala s Danijelom Markićem (šef SOA-e, op.a.) i nije mi dao nikakve indicije. Ako je to točno, nadam se da će mi se nadležne službe obratiti jer onda to mijenja stvari', dodala je.

Naime, Grabar Kitarović je u prošlotjednom intervjuu za Novu TV kazala kako nije sazvala sjednicu VONS-a jer smatra da aferom SMS nije ugrožena nacionalna sigurnost. 'Ako postoje indicije da su postojali napori za rušenje premijera, onda to jest pitanje nacionalne sigurnosti i institucije se time trebaju baviti. Ja mogu politički utjecati do određene granice, ali moram poštovati neovisnost institucija', istaknula je predsjednica.

Komentirala je i eventualni novi mandat na Pantovčaku. 'Ostalo mi je više od godinu dana mandata i mislim da je prerano govoriti o predsjedničkim kandidaturama. Mislim da naša opsesija izborima nije dobra, ovo je trebala biti godina bez izbora i predizborne kampanje, trebala je biti godina reformi, a mi smo je potrošili na afere i spekulacije oko izbora. Svoju odluku objavit ću kada dođe vrijeme i kada to bude primjereno. Ne bih htjela da se preklapaju dvije kampanje, ona za Europski parlament i predsjednička, dovoljno je vremena između jednih i drugih izbora', kazala je, ponovivši da se u Hrvatskoj previše bavimo aferama, a ne pravim problemima građana.

'Ostajem pri tome da se od afera ne živi, one ne mogu nahraniti ljude. Glavni problem je imaju li ljudi posao, primaju li plaću i je li ona dovoljna za pokrivanje svih životnih troškova. Ne kažem da nema nedoličnih radnji, ali mislim da je to nešto čime bi se trebale baviti nadležne službe. Isto tako, mislim da u Hrvatskoj ima jako pozitivnih primjera ljudi koji se trude ostati u svojoj zemlji i raditi ovdje te da su zaslužili malo bolju klimu i više vjere. Većina stranaca ima puno ljepše mišljenje o Hrvatskoj i hrvatskim građanima nego što to imaju Hrvati', rekla je Kolinda Grabar Kitarović.